LT Europos Sąjungos oficialusis leidinys C 325/7

Komisijos pranešimas dėl teisės susipažinti su Komisijos dokumentais bylose pagal EB sutarties 81 ir 82 straipsnius, EEE sutarties 53, 54 ir 57 straipsnius bei Tarybos reglamentą (EB) Nr. 139/2004 taisyklių

(2005/C 325/07)

(Tekstas svarbus EEE)

I. ĮVADAS IR PRANEŠIMO DALYKAS

1. Teisė susipažinti su Komisijos byla — tai viena iš procesinių garantijų, kuria siekiama įgyvendinti šalių lygybės principą ir apsaugoti teisę į gynybą. Teisė susipažinti su byla yra numatyta Tarybos reglamento (EB) Nr. 1/2003 27 straipsnio 1 ir 2 dalyse (1), Komisijos reglamento (EB) Nr. 773/2004 (toliau — Įgyvendinimo reglamentas) (2) 15 straipsnio 1 dalyje, Tarybos reglamento (EB) Nr. 139/2004 (toliau — Susijungimų reglamentas) (3) 18 straipsnio 1 ir 3 dalyse bei Komisijos reglamento (EB) Nr. 802/2004 (toliau — Susijungimų įgyvendinimo reglamentas) (4) 17 straipsnio 1 dalyje. Pagal šias nuostatas, prieš priimdama sprendimus pagal Reglamento Nr. 1/2003 7, 8, 23 straipsnius ir 24 straipsnio 2 dalį bei Susijungimų reglamento 6 straipsnio 3 dalį, 7 straipsnio 3 dalį, 8 straipsnio 2–6 dalis, 14 ir 15 straipsnius, Komisija suteikia asmenims, įmonėms arba įmonių asociacijoms pagal aplinkybes, galimybę išdėstyti savo nuomonę dėl jiems pareikštų prieštaravimų, ir jiems suteikiama teisė susipažinti su Komisijos byla, kad būtų visiškai užtikrinta jų teisė į gynybą bylos procese. Šiuo pranešimu numatomos taisyklės, reglamentuojančios naudojimąsi teise, numatyta šiose nuostatose. Teisė susipažinti su byla kitų bylų kontekste pranešime neaptariama. Šis pranešimas nepažeidžia Bendrijos teismų pateikto šių nuostatų aiškinimo. Šiame pranešime numatyti principai taip pat galioja Komisijai taikant EEE Sutarties 53, 54 ir 57 straipsnius. (5)

2. Aukščiau apibūdinta speciali teisė skiriasi nuo bendrosios teisės susipažinti su dokumentais pagal Reglamentą Nr. 1049/2001 (6), kuriai taikomi kiti kriterijai bei išlygos ir kuria siekiama kitų tikslų.

3. Šiame pranešime sąvoka „teisė susipažinti su byla“ vartojama išimtinai asmenų, įmonių arba įmonių asociacijų, kurioms Komisija adresuoja pareiškimą dėl prieštaravimų, atžvilgiu. Šiame pranešime aiškinama, kas šiuo tikslu turi teisę susipažinti su byla.

4. Auščiau minėtuose reglamentuose ši sąvoka arba sąvoka „teisė susipažinti su dokumentais“ taip pat vartojama pareiškėjų ir kitų procese dalyvaujančių šalių atžvilgiu. Tačiau šių asmenų padėtis skiriasi nuo pareiškimo dėl prieštaravimų adresatų padėties, ir todėl „teisės susipažinti su byla“ sąvoka, vartojama šiame pareiškime, šiems asmenims netaikoma. Šių asmenų padėtis aptariama atskirame pranešimo skirsnyje.

5. Šiame pranešime taip pat aiškinama, su kokia informacija galima susipažinti, kada galima susipažinti su informacija ir kokios yra teisės susipažinti su byla įgyvendinimo procedūros.

6. Šis pranešimas nuo jo paskelbimo dienos pakeičia 1997 m. Komisijos pranešimą dėl teisės susipažinti su byla (7). Naujose taisyklėse atsižvelgiama į teisės aktus, įsigaliojusius nuo 2004 m. gegužės 1 d., t. y. į aukščiau minėtą Reglamentą Nr. 1/2003, Susijungimų reglamentą, Įgyvendinimo reglamentą ir Susijungimų įgyvendinimo reglamentą, taip pat į 2001 m. gegužės 23 d. Komisijos sprendimą dėl išklausančių pareigūnų įgaliojimų tam tikrose konkurencijos bylose (8). Šiose taisyklėse taip pat atsižvelgiama į naujausias Teisingumo Teismo ir Europos Bendrijų Pirmosios Instancijos Teismo bylas (9) ir Komisijos praktiką nuo 1997 m. pranešimo priėmimo.

II. TEISĖS SUSIPAŽINTI SU BYLA APIMTIS

A. Kam suteikiama teisė susipažinti su byla?

7. Teise susipažinti su byla pagal 1 pastraipoje paminėtas nuostatas siekiama užtikrinti veiksmingą naudojimąsi teise į gynybą prieš Komisijos pateiktus prieštaravimus. Šiuo tikslu EB sutarties 81 ir 82 straipsniuose ir Susijungimų reglamente numatytais atvejais minėta teisė, pagal prašymą, suteikiama asmenims, įmonėms arba įmonių asociacijoms (10) pagal aplinkybes, kurioms Komisija pateikia prieštaravimus (11)(toliau „šalys“).

B. Su kokiais dokumentais suteikiama teisė susipažinti?

1. Komisijos bylos turinys

8. „Komisijos bylą“ konkurencijos byloje (toliau — byla) sudaro visi dokumentai (12), kuriuos Komisijos Konkurencijos generalinis direktoratas yra gavęs, parengęs ir/ar sukaupęs tyrimo metu.

9. Atlikdama tyrimą pagal Reglamento Nr. 1/2003 20, 21 straipsnius ir 22 straipsnio 2 dalį bei Susijungimų reglamento 12 ir 13 straipsnius, Komisija gali būti surinkusi dokumentų, kurie, išsamiau juos panagrinėjus, pasirodo nesantys susiję su nagrinėjamos bylos dalyku. Tokie dokumentai gali būti grąžinti įmonei, iš kurios jie buvo gauti. Dokumentus grąžinus, jie nebelaikomi bylos dalimi.

2. Dokumentai, su kuriais suteikiama teisė susipažinti

10. Šalims turi būti suteikta galimybė susipažinti su Komisijos byloje sukaupta informacija, tam kad, remdamosi ta informacija, jos galėtų pilnai pareikšti savo nuomonę dėl preliminarių išvadų, pateiktų Komisijos prieštaravimuose. Tokiu tikslu šalims turi būti suteikta teisė susipažinti su visais Komisijos bylą sudarančiais dokumentais, kaip jie apibrėžti 8 pastraipoje, išskyrus vidaus dokumentus, įmonių verslo paslaptis arba kitą konfidencialią informaciją (13).

11. Rašto darbas, užsakytas bylos tikslais, pateikiamas susipažinimui kartu su dokumentu, apibrėžiančiu konsultanto įgaliojimus bei darbui taikyta metodologija.. Apribojimai galimi, kad būtų apsaugotos intelektinės nuosavybės teises.

3. Dokumentai, su kuriais teisė susipažinti nesuteikiama

3.1. Vidaus dokumentai

3.1.1 Bendrieji principai

12. Vidaus dokumentai negali būti nei kaltinamieji, nei išteisinamieji (14). Jie nėra įrodymų, kuriais Komisija gali remtis nagrinėdama bylą, dalimi. Dėl šios priežasties šalims nesuteikiama teisė susipažinti su vidaus dokumentais, esančiais Komisijos dokumentų byloje (15). Atsižvelgiant į tai, kad tokie dokumentai neturi įrodomosios vertės, teisės susipažinti su jais apribojimas nepažeidžia šalių teisės į gynybą (16).

13. Komisijos departamentai nėra įpareigoti rengti susitikimų (17) su bet kuriuo asmeniu ar įmone protokolų. Jeigu Komisija parengia tokių susitikimų protokolus, tokie dokumentai atspindi Komisijos interpretaciją apie tai, kas buvo pasakyta per susitikimą, ir dėl to jie laikomi vidaus dokumentais. Tačiau jeigu asmuo arba įmonė sutiko su parengto susitikimo protokolo turiniu, su tokiu protokolu galima susipažinti, kai iš jo bus išbrauktos verslo paslaptys arba kita konfidenciali informacija. Toks susitikimo dalyvių sutartas susitikimo protokolas sudaro įrodymų, kuriais Komisija gali remtis nagrinėdama bylą, dalį. (18)

14. Kai bylos tikslais užsakomas rašto darbas, Komisijos susirašinėjimas su konsultantu, kuriame vertinamas konsultanto darbas arba kuriame minimi finansiniai tokio darbo paruošimo aspektai, laikomas vidaus dokumentu ir su juo teisė susipažinti nesuteikiama.

3.1.2 Susirašinėjimas su kitomis valdžios institucijomis

15. Ypatingas vidaus dokumentų atvejis — tai Komisijos susirašinėjimas su kitomis valdžios institucijomis ir iš tų institucijų gauti vidaus dokumentai (tiek iš ES valstybių narių („valstybės narės“), tiek iš valstybių, kurios nėra Bendrijos narės). Dokumentų, su kuriais susipažinti teisė nesuteikiama, pavyzdžiai yra šie: — Komisijos susirašinėjimas su valstybių narių konkurencijos institucijomis arba pastarųjų tarpusavio susirašinėjimas (19); — Komisijos susirašinėjimas su kitomis valstybių narių valdžios institucijomis; (20) — Komisijos susirašinėjimas su ELPA priežiūros tarnyba ir ELPA valstybių (21) valdžios institucijomis; — Komisijos susirašinėjimas su valstybių, kurios nėra Bendrijos narės, valdžios institucijomis, įskaitant jų konkurencijos institucijas, ypač jeigu Bendrija su trečiąja valstybe yra pasirašiusi susitarimą, reglamentuojantį informacijos, kuria keičiamasi, konfidencialumą (22).

16. Tam tikrais išimtiniais atvejais teisė susipažinti su dokumentais, gautais iš valstybių narių, ELPA priežiūros tarnybos ar ELPA valstybių, suteikiama po to, kai iš jų išbraukiamos verslo paslaptys arba kita konfidenciali informacija. Komisija susisiekia su dokumentą pateikusia institucija prieš suteikdama teisę susipažinti su tokiu dokumentu, kad nustatytų verslo paslaptis bei kitą konfidencialią informaciją. Tokia teisė suteikiama, jeigu dokumentuose, gautuose iš valstybių narių, yra prieš šalis nukreiptų kaltinimų, kuriuos Komisija turi ištirti, arba tie dokumentai sudaro byloje turimus įrodymus taip pat kaip iš privačių šalių gauti dokumentai. Šios aplinkybės visų pirma yra susijusios su: — dokumentais ir informacija, kuriais keičiamasi pagal Reglamento Nr. 1/2003 12 straipsnį, ir informacija, pateikta Komisijai pagal Reglamento Nr. 1/2003 18 straipsnio 6 dalį; — valstybės narės paduotais skundais pagal Reglamento Nr. 1/2003 7 straipsnio 2 dalį. Teisė susipažinti su dokumentais, gautais iš valstybių narių ar ELPA priežiūros tarnybos suteikiama tiek, kiek tokie dokumentai susiję su šalių gynyba Komisijos kompetencijos įgyvendinimo atvejais. (23)

3.2. Konfidenciali informacija

17. Komisijos byloje taip pat gali būti dokumentų su dviejų rūšių informacija, t. y. su verslo paslaptimis ir kita konfidencialia informacija, su kuria teisė susipažinti gali būti iš dalies arba visiškai apribota (24). Jeigu įmanoma, suteikiama teisė susipažinti su nekonfidencialiais originalios informacijos variantais. Jeigu konfidencialumą galima užtikrinti tik parengus atitinkamos informacijos santraukas, sudaroma galimybė susipažinti su tokiomis santraukomis. Galima susipažinti su visų kitų dokumentų originaliais variantais.

3.2.1 Verslo paslaptys

18. Jeigu informacijos apie įmonės komercinę veiklą atskleidimu įmonei gali būti padaryta didelė žala, tokia informacija laikytina verslo paslaptimi (25). Informacijos, kurią galima laikyti verslo paslaptimi, pavyzdžiai yra šie: techninė ir/ar finansinė informacija, susijusi su įmonės know-how, išlaidų vertinimo metodai, gamybos paslaptys ir procesai, tiekimo šaltiniai, pagamintos ir parduotos produkcijos kiekiai, užimamos rinkos dalys, klientų ir platintojų sąrašai, marketingo planai, išlaidų ir kainų struktūra bei pardavimo strategija.

3.2.2 Kita konfidenciali informacija

19. „Kitos konfidencialios informacijos“ kategorijai priskiriama su verslo paslaptimi nesusijusi informacija, kurią galima laikyti konfidencialia, jeigu jos atskleidimu asmeniui arba įmonei būtų padaryta didelė žala. Atsižvelgiant į konkrečias kiekvienos bylos aplinkybes tokia informacija gali būti laikoma informacija apie įmones, kurios gali daryti labai didelį ekonominį ar komercinį spaudimą savo konkurentams arba verslo partneriams, klientams arba tiekėjams. Pirmosios Instancijos Teismas ir Teisingumo Teismas pripažino, kad pagrįsta atsisakyti atskleisti tokioms įmonėms laiškų, gautų iš jų klientų, turinį, nes toks atskleidimas gali sukelti riziką laiškų autoriams susilaukti atsakomųjų priemonių (26). Dėl to sąvoka „kita konfidenciali informacija“ gali būti taikoma informacijai, kuria remdamosi šalys galėtų nustatyti pareiškėjų arba kitų trečiųjų šalių tapatybę, esant pagrįstam pastarųjų prašymui neatskleisti jų tapatybės.

20. „Kitos konfidencialios informacijos“ kategorijai taip pat priklauso karinės paslaptys.

3.2.3 Kriterijai, kuriais remiantis prašymai laikyti informaciją konfidencialia turi būti patenkinti.

21. Informacija laikoma konfidencialia, jeigu atitinkamas asmuo arba įmonė pateikia prašymą informaciją laikyti konfidencialia ir jeigu Komisija patenkina tokį prašymą (27).

22. Informacija, kurią prašoma laikyti konfidencialia turi priklausyti aukščiau apibūdintoms verslo paslapčių arba kitos konfidencialios informacijos kategorijoms. Priežastys, dėl kurių ginčijama, kad informacija laikytina verslo paslaptimi arba kita konfidencialia informacija, turi būti pagrįstos (28). Konfidencialumo prašymus paprastai galima pateikti tik dėl to paties asmens ar įmonės pateiktos informacijos, o ne dėl informacijos, gautos iš bet kokio kito šaltinio.

23. Su įmone susijusios informacijos, kuri jau žinoma už įmonės ribų (jei tai grupė — už grupės ribų) arba už asociacijos, kuriai įmonė perdavė tą informaciją, ribų, paprastai negalima laikyti konfidencialia (29). Komercinės vertės netekusios informacijos, pvz., praėjus tam tikram laiko tarpui, nebegalima laikyti konfidencialia. Paprastai Komisija daro prielaidą, kad 5 ar daugiau metų senumo informacija apie šalių apyvartą, pardavimus, užimamos rinkos dalį ir panaši informacija nebelaikytina konfidencialia (30).

24. Bylose pagal Sutarties 81 ir 82 straipsnius, informacijai suteikta konfidencialumo privilegija nepanaikina galimybės tokią informaciją atskleisti, jeigu tokia informacija yra būtina numanomam pažeidimui įrodyti („kaltinamasis dokumentas“) arba gali būti reikalinga šaliai išteisinti („išteisinamasis dokumentas“). Tokiu atveju būtinybė užtikrinti šalių teisę į gynybą, suteikiant joms kuo platesnę galimybę susipažinti su Komisijos byla, gali būti svarbesnė nei būtinybė apsaugoti kitų šalių konfidencialią informaciją (31). Kiekvienu konkrečiu atveju Komisija vertina tokių aplinkybių egzistavimą. Apsisprendžiant vertinami visi susiję elementai, įskaitant: — informacijos svarbą nustatant ar buvo padarytas pažeidimas ir jos įrodomąją vertę; — ar informacija būtina; — informacijos jautrumo laipsnį (kiek informacijos atskleidimas pažeistų atitinkamo asmens arba įmonės interesus; — preliminarią nuomonę dėl įtariamo pažeidimo rimtumo. Panašios nuostatos taikomos Komisijai sprendžiant informacijos atskleidimo būtinumą bylose pagal Susijungimų reglamentą (32).

25. Jeigu Komisija ketina atskleisti informaciją, asmeniui arba įmonei turi būti suteikta galimybė pateikti nekonfidencialų dokumentų, kuriuose pateikta ta informacija, variantą. Tokio nekonfidencialaus varianto įrodomoji vertė turi prilygti originalaus dokumento įrodomajai vertei (33).

C. Kada suteikiama teisė susipažinti su byla?

26. Šalys neturi teisės susipažinti su byla iki Komisijos pareiškimo dėl prieštaravimų pagal 1 pastraipoje paminėtas nuostatas paskelbimo.

1. Antimonopolinėse bylose pagal Sutarties 81 ir 82 straipsnius

27. Teisė susipažinti su byla suteikiama pateikus prašymą ir paprastai tik vieną kartą po Komisijos prieštaravimų šalims pranešimo tam, kad būtų užtikrintas šalių lygybės principas ir apsaugota jų teisę į gynybą. Dėl to dažniausiai nesuteikiama teisė susipažinti su kitų šalių atsakymais į Komisijos prieštaravimus. Tačiau šaliai bus suteikta teisė susipažinti su dokumentais, gautais vėlesniuose administracinės procedūros etapuose po prieštaravimų pateikimo, jeigu tokie dokumentai gali būti laikytini naujais kaltinamaisiais ar išteisinamaisiais įrodymais, susijusiais su kaltinimais tai šaliai, įvardintais Komisijos pareiškime dėl prieštaravimų. Taip bus daroma ypač tais atvejais, kai Komisija ketina remtis naujais įrodymais.

2. Bylose pagal Susijungimų reglamentą

28. Pagal Susijungimų reglamento 18 straipsnio 1 ir 3 dalis ir Susijungimų įgyvendinimo reglamento 17 straipsnio 1 dalį pranešančiosioms šalims, pagal pateiktą prašymą, suteikiama teisė susipažinti su Komisijos byla kiekviename proceso etape po Komisijos prieštaravimų pateikimo iki konsultacijų su Patariamuoju Komitetu. Tačiau šiame pranešime neaptariama teisė susipažinti su byla iki Komisijos prieštaravimų įmonėms pateikimo pagal Susijungimų reglamentą (34).

III. Specialūs klausimai dėl pareiškėjų ir kitų procese dalyvaujančių šalių

29. Šiame skirsnyje aptariamos situacijos, kai Komisija gali arba turi suteikti teisę susipažinti su tam tikrais Komisijos bylos dokumentais pareiškėjui antimonopolinėse bylose ir kitoms procese dalyvaujančioms šalims, susijungimų bylose. Nepaisant antimonopolinių ir Susijungimų įgyvendinimo reglamentuose (35) vartojamų formuluočių, šios dvi aukščiau minėtos situacijos skiriasi — taikymo apimties, laiko ir teisių atžvilgiu — nuo teisės susipažinti su byla, apibrėžtos pirmesniame šio pranešimo skirsnyje.

A. Dokumentų suteikimas pareiškėjams antimonopolinėse bylose

30. Pirmosios Instancijos Teismas nutarė (36), kad pareiškėjai neturi tokių pačių teisių ir garantijų kaip šalys, dėl kurių veiksmų yra atliekamas tyrimas. Dėl to pareiškėjai neturi teisės susipažinti su byla, kurią turi šalys.

31. Tačiau pareiškėjas, kuriam pagal Įgyvendinimo reglamento 7 straipsnio 1 dalį buvo pranešta apie Komisijos ketinimą atmesti skundą37, gali prašyti galimybės susipažinti su dokumentais, kuriais remdamasi Komisija atliko pradinį įvertinimą (37). Tokia teisė susipažinti su dokumentais pareiškėjui suteikiama tik vieną kartą po to, kai išsiunčiamas laiškas, kuriuo jam pranešama apie Komisijos ketinimą atmesti skundą.

32. Pareiškėjai neturi teisės susipažinti su verslo paslaptimis arba kita konfidencialia informacija, kurią Komisija yra gavusi atlikdama tyrimą (38).

B. Dokumentų suteikimas kitoms procese dalyvaujančioms šalims susijungimų bylose

33. Pagal Susijungimų įgyvendinimo reglamento 17 straipsnio 2 dalį, teisė susipažinti su byla susijungimų bylose pagal pateiktus prašymus taip pat suteikiama kitoms procese dalyvaujančioms šalims, kurioms buvo pranešta apie prieštaravimus, kad jos galėtų parengti savo pastabas.

34. Kitos procese dalyvaujančios šalys — tai siūlomos koncentracijos šalys, išskyrus pranešančiąsias šalis, pvz., pardavėjas ir įmonė, kurią norima įsigyti (39).

IV. TEISĖS SUSIPAŽINTI SU BYLA ĮGYVENDINIMO PROCEDŪRA

A. Parengiamoji procedūra

35. Kiekvienas asmuo, kuris pateikia informaciją arba pastabas vienu iš toliau nurodytų atvejų ar vėliau toje pačioje byloje pateikia Komisijai papildomos informacijos, privalo aiškiai nurodyti informaciją, kurią jis laiko konfidencialia, nurodyti jos konfidencialumo priežastį ir pateikti nekonfidencialų variantą iki Komisijos nustatytos datos (40): a) Antimonopolinėse bylose — Komisijos pareiškimo dėl prieštaravimų adresatas pareiškia savo nuomonę dėl pateiktų prieštaravimų (41); — pareiškėjas pareiškia savo nuomonę dėl Komisijos pateiktų prieštaravimų (42); — bet kuris kitas fizinis arba juridinis asmuo, kuris pateikia prašymą būti išklausytas ir įrodo turįs pagrįstų interesų, arba kurį Komisija paprašė išdėstyti savo nuomonę raštu ar žodžiu per žodinį nagrinėjimą (43); — pareiškėjas pareiškia savo nuomonę dėl Komisijos laiško, kuriuo jam pranešama apie Komisijos ketinimą atmesti skundą (44). b) Susijungimų bylose — pranešančiosios šalys arba kitos procese dalyvaujančios šalys pareiškia nuomonę dėl Komisijos prieštaravimų, pateiktų siekiant priimti sprendimą dėl prašymo nepristabdyti koncentracijos, kurie turi nepalankios įtakos vienos arba kelių šalių interesams, arba dėl preliminaraus sprendimo tokiu klausimu (45); — pranešančiosios šalys, kurioms adresuotas Komisijos pareiškimas dėl prieštaravimų, kitos byloje dalyvaujančios šalys, kurioms buvo pranešta apie tuos prieštaravimus, arba šalys, kurioms Komisija pateikė prieštaravimus, siekdama skirti fiksuotos sumos ar periodiškai skaičiuojamą baudą, pateikia pastabas dėl prieštaravimų (46); — tretieji asmenys prašo būti išklausyti, arba bet kuris kitas fizinis arba juridinis asmuo, kurį Komisija paprašė pareikšti savo nuomonę, ją pareiškia raštu arba per žodinį nagrinėjimą (47); — bet kuris asmuo pateikia informaciją pagal Susijungimų reglamento 11 straipsnį.

36. Be to, Komisija gali reikalauti, kad įmonės (48), teikiančios arba pateikusios dokumentus, visais atvejais nurodytų dokumentus arba jų dalis, kuriuos jos laiko verslo paslaptimis arba kita joms priklausančia konfidencialia informacija, ir nurodytų įmones, kurių atžvilgiu tokie dokumentai turi būti laikomi konfidencialiais (49).

37. Siekdama, kad konfidencialumo prašymai, paminėti 36 pastraipoje, būtų kuo greičiau išnagrinėti, Komisija gali nustatyti datą, iki kurios įmonės privalo: i) pagrįsti konfidencialumo prašymą kiekvieno atskiro dokumento arba jo dalies atžvilgiu; ii) pateikti Komisijai nekonfidencialų dokumentų variantą, kuriame konfidenciali informacija būtų išbraukta (50). Antimonopolinėse bylose įmonės per aukščiau minėtą laiko tarpą taip pat turi pateikti kiekvienos išbrauktos informacijos dalies glaustą aprašymą (51).

38. Nekonfidencialūs variantai ir išbrauktos informacijos aprašymai turi būti parengti taip, kad šalys, turinčios teisę susipažinti su byla, galėtų nustatyti, ar išbraukta informacija galėtų būti svarbi jų gynybai, ir, atsižvelgiant į tai, ar yra pakankamas pagrindas prašyti Komisijos suteikti teisę susipažinti su informacija, kuri buvo išbraukta kaip konfidenciali informacija.

B. Konfidencialiai informacijai taikoma tvarka

39. Antimonopolinėse bylose, jeigu įmonės nesilaiko nuostatų, numatytų 35-37 pastraipose, Komisija gali preziumuoti, kad atitinkamuose dokumentuose arba pareiškimuose nėra konfidencialios informacijos (52). Taigi Komisija gali preziumuoti, kad įmonė neprieštarauja tokių dokumentų arba pareiškimų atskleidimui pilna apimtimi.

40. Tiek antimonopolinėse bylose, tiek bylose pagal Susijungimų reglamentą, asmeniui arba įmonei patenkinus 35-37 pastraipose nustatytas ir tuo konkrečiu atveju taikomas sąlygas, Komisija: — laikinai patenkina prašymus, kurie atrodo pagrįsti; arba — praneša asmeniui arba įmonei, kad ji visiškai arba iš dalies nesutinka su konfidencialumo prašymu, jeigu akivaizdu, kad toks prašymas nepagrįstas.

41. Vėlesniame etape Komisija gali visiškai arba iš dalies atšaukti savo preliminarų sprendimą patenkinti konfidencialumo prašymą.

42. Jeigu Konkurencijos generalinis direktoratas iš pat pradžių nepritaria konfidencialumo prašymui arba jeigu direktoratas mano, kad preliminarų sprendimą patenkinti konfidencialumo prašymą reikėtų atšaukti, ir ketina informaciją atskleisti, direktoratas turi suteikti galimybę asmeniui arba įmonei išdėstyti savo nuomonę. Tokiais atvejais Konkurencijos generalinis direktoratas turi raštiškai pranešti asmeniui arba įmonei apie ketinimą atskleisti informaciją, nurodyti atskleidimo priežastis ir nustatyti laiko tarpą, per kurį tas asmuo ar įmonė gali raštiškai išdėstyti savo nuomonę. Jeigu išdėsčius nuomonę, išlieka nesutarimų dėl konfidencialumo prašymo, klausimą sprendžia išklausantis pareigūnas pagal Komisijos išklausančiam pareigūnui suteiktų įgaliojimų apimtį (53).

43. Jeigu yra galimybė, kad didelę ekonominę arba komercinę įtaką savo konkurentams ar prekybos partneriams, klientams arba tiekėjams galinti daryti įmonė prieš juos imsis atsakomųjų veiksmų dėl to, kad pastarieji bendradarbiavo Komisijos atliekamame tyrime (54), Komisija užtikrina autorių tapatybės anonimiškumą, suteikdama teisę susipažinti su nekonfidencialiu atitinkamų atsakymų variantu arba jų santrauka (55). Prašymai užtikrinti anonimiškumą tokiais atvejais ir anonimiškumo prašymai pagal Komisijos pranešimo dėl skundų svarstymo (56) 81 punktą svarstomi pagal 40-42 pastraipų nuostatas.

C. Teisės susipažinti su byla įgyvendinimo tvarka

44. Komisija gali nuspręsti, kad teisė susipažinti su byla bus suteikta vienu iš žemiau numatytų būdų, deramai atsižvelgiant į technines šalių galimybes: — pastoviosios atminties kompaktiniu(-iais) disku(-ais) (CD-ROM) arba bet kokia kita dabartine ar būsima elektronine duomenų laikmena; — siunčiant paštu bylos dalių, su kuriomis suteikiama teisė susipažinti kopijas; — sudarant galimybes šalims susipažinti su bylos dokumentais, su kuriais suteikiama teisė susipažinti, Komisijos patalpose. Komisija gali pasirinkti bet kokią šių būdų kombinaciją.

45. Kad būtų lengviau pasinaudoti teise susipažinti su byla, šalims paruošiamas bylos dokumentų sąrašas, kuriame nurodomas Komisijos bylos turinys, kaip nustatyta 8 pastraipoje.

46. Teisė susipažinti su Komisijos byloje esančiais įrodymais suteikiama jų originalia forma: Komisija nėra įpareigojama pateikti bylos dokumentų vertimų (57).

47. Jeigu šalis mano, kad, susipažinusi su byla, ji savo gynybos tikslais privalo susipažinti su tam tikra informacija, su kuria jai nebuvo suteikta teisė susipažinti, ji gali pateikti Komisijai motyvuotą prašymą šiuo klausimu. Jeigu Konkurencijos generalinio direktorato tarnybos negali patenkinti prašymo ir jei šalis nesutinka su tokia nuomone, klausimą sprendžia išklausantysis pareigūnas pagal išklausančiojo pareigūno įgaliojimų apimtį (58).

48. Teisė susipažinti su byla pagal šį pranešimą suteikiama su sąlyga, kad tokiu būdu gautą informaciją galima naudoti tik teisminėje arba administracinėje byloje, kurioje taikomos tos pačios Bendrijos konkurencijos teisės nuostatos kaip ir administraciniame procese (59). Jeigu informacija bet kada naudojama kitokiais tikslais tarpininkaujant advokatui, Komisija gali pranešti apie tokį incidentą atininkamai advokatų tarybai, kad advokatui būtų pritaikytos drausminės priemonės.

49. Šis C skirsnis, išskyrus 45 ir 47 pastraipų nuostatas, taip pat taikomas suteikiant teisę susipažinti su byla pareiškėjams (antimonopolininėse bylose) ir kitoms procese dalyvaujančioms šalims (susiliejimų bylose).

(1) 2002 m. gruodžio 16 d. Tarybos reglamentas (EB) Nr. 1/2003 dėl konkurencijos taisyklių, nustatytų Sutarties 81 ir 82 straipsniuose, įgyvendinimo, OL L 1, 2003 1 4, p. 1–25.

(2) 2004 m. balandžio 7 d. Komisijos reglamentas (EB) Nr. 773/2004 dėl Komisijos bylos proceso pagal EB sutarties 81 ir 82 straipsnius, OL L 123, 2004 4 27, p. 18–24.

(3) 2004 m. sausio 20 d. Tarybos reglamentas (EB) Nr. 139/2004 dėl koncentracijų tarp įmonių kontrolės, OL L 24, 2004 1 29, p. 1–22.

(4) 2004 m. balandžio 21 d. Komisijos reglamentas (EB) Nr. 802/2004, įgyvendinantis Tarybos reglamentą (EB) Nr. 139/2004 dėl koncentracijų tarp įmonių kontrolės, OL L 133, 2004 4 30, p. 1–39. Pataisytas OL L 172, 2004 5 6, p. 9.

(5) Todėl šio pranešimo nuorodomis į 81 ir 82 straipsnius taip pat nurodoma į EEE Sutarties 53 ir 54 straipsnius.

(6) 2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais, OL L 145, 2001 5 31, p. 43. Žr. pvz. 2005 m. balandžio 13 d. sprendimą byloje T-2/03, Verein für Konsumenteninformation prieš Komisiją (dar nepaskelbtas).

(7) Komisijos pranešimas dėl vidaus darbo tvarkos taisyklių taikomų svarstant prašymus suteikti teisę susipažinti su dokumentais bylose pagal EB sutarties 85 ir 86 straipsnius [dabar 81 ir 82 straipsniai], EAPB sutarties 65 ir 66 straipsnius ir Tarybos reglamentą (EEB) Nr. 4064/89, OL C 23, 1997 1 23, p. 3.

(8) OL L 162, 2001 6 19, p. 21.

(9) Ypač sujungtas bylas T-25/95 et al., Cimenteries CBR SA ir kiti prieš Komisiją [2000] ECR II-0491.

(10) Likusiame šio pranešimo tekste sąvoka „įmonė“ apima ir įmones, ir įmonių asociacijas. Sąvoka „asmuo“ apima fizinius ir juridinius asmenis. Daugelis subjektų yra ir juridiniai asmenys, ir įmonės; šiuo atveju joms taikomos abi sąvokos. Tas pats taikoma, kai fizinis asmuo yra įmonė 81 ir 82 straipsnių prasme. Susijungimo bylose taip pat turi būti atsižvelgiama į Susijungimų reglamento 3 straipsnio 1 dalies b punkte nurodytus asmenis, net jei jie būtų fiziniai asmenys. Jeigu Komisijos konkurencijos byloje dalyvauja subjektai neturintys juridinio asmens statuso, kurie taip pat nėra įmonės, Komisija prireikus mutatis mutandis taiko šiame pranešime nustatytus principus.

(11) Plg. Įgyvendinimo reglamento 15 straipsnio 1 dalį, Susijungimų reglamento 18 straipsnio 3 dalį ir Susijungimų įgyvendinimo reglamento 17 straipsnio 1 dalį.

(12) Šiame pranešime sąvoka „dokumentas“ taikoma visoms informacijos formoms nepaisant laikmenos tipo. Ši sąvoka taip pat apima visas dabartines ir būsimas elektronines duomenų saugojimo formas.

(13) Plg. Reglamento Nr. 1/2003 27 straipsnio 2 dalį, Įgyvendinimo reglamento 15 straipsnio 2 dalį bei 16 straipsnio 1 dalį ir Susijungimų įgyvendinimo reglamento 17 straipsnio 3 dalį. Tos išimtys taip pat paminėtos bylos T-7/89, Hercules Chemicals prieš Komisiją, [1991] ECR II-1711, 54 pastraipoje. Teismas nusprendė, kad ne tik Komisija gali nuspręsti, kurie bylos dokumentai gali būti naudingi gynybai (plg. bylos T-30/91 Solvay prieš Komisiją, [1995] ECR II-1775, 81–86 pastraipas ir bylos T-36/91 ICI prieš Komisiją, [1995] ECR II-1847, 91–96 pastraipas).

(14) Vidaus dokumentų pavyzdžiai – tai Komisijos tarnybų arba kitų valdžios institucijų parengti projektai, nuomonės, memorandumai arba užrašai.

(15) Plg. Reglamento Nr. 1/2003 27 straipsnio 2 dalį, Įgyvendinimo reglamento 15 straipsnio 2 dalį ir Susijungimų įgyvendinimo reglamento 17 straipsnio 3 dalį.

(16) Plg. 1 pastraipą aukščiau.

(17) Plg. 2003 9 30 sprendimo dėl sujungtų bylų T-191/98 ir T-212/98 - T-214/98 Atlantic Container Line ir kiti prieš Komisiją (TACA), [2003] ECR II-3275, 349–359 pastraipas.

(18) Pareiškimai užrašyti pagal Reglamento 1/2003 19 straipsnį ar 20 straipsnio 2 dalies (e) punktą arba pagal Susiliejimų reglamento 13 straipsnio 2 dalies (e) punktą taip pat paprastai priklauso dokumentų, su kuriais suteikiama teisė susipažinti, kategorijai (žr. 10 pastraipą aukščiau).

(19) Plg. Reglamento Nr. 1/2003 27 straipsnio 2 dalį, Įgyvendinimo reglamento 15 straipsnio 2 dalį, Susijungimų įgyvendinimo reglamento 17 straipsnio 3 dalį.

(20) Plg. Pirmosios Instancijos Teismo įsakymą bylose T-134/94 et al NMH Stahlwerke ir kiti prieš Komisiją, [1997] ECR II-2293, 36 pastraipą ir bylos T-65/89, BPB Industries and British Gypsum, [1993] ECR II-389, 33 pastraipą.

(21) Šiame pranešime sąvoka „ELPA valstybės“ apima ELPA valstybes, kurios yra EEE Sutarties šalys.

(22) Pvz., Europos Bendrijų susitarimo su Jungtinių Amerikos Valstijų Vyriausybe dėl jų konkurencijos įstatymų taikymo VIII.2 straipsnyje (OL Nr. L 95, 1995 4 27, p. 47) nustatyta, kad jai pagal susitarimą pateikta slapta informacija turi būti „kuo geriau“ apsaugota. Šiuo straipsniu Komisijai nustatomas privalomas tarptautinės teisės įpareigojimas.

(23) Susijungimų kontrolės srityje tai gali būti taikoma Valstybės Narės dokumento, pateikto pagal Susijungimų Reglamento 9 staripsnio 2 dalį bylos perdavimo atvejais atžvilgiu.

(24) Plg. Įgyvendinimo reglamento 16 straipsnio 1 dalį ir Susijungimų įgyvendinimo reglamento 17 straipsnio 3 dalį; bylos T-7/89 Hercules Chemicals NV prieš Komisiją, [1991] ECR II-1711, 54 pastraipą; bylos T-23/99, LR AF 1998 A/S prieš Komisiją, [2002] ECR II-1705, 170 pastraipą.

(25) 1996 9 18 sprendimas byloje T-353/94, Postbank NV prieš Komisiją, [1996] ECR II-921, 87 pastraipa.

(26) Bendrijos teismai šiuo klausimu pasisakė bylose dėl tariamo piktnaudžiavimo dominuojančia padėtimi (EB sutarties 82 straipsnis) (byla T-65/89, BPB Industries and British Gypsum, [1993] ECR II-389; ir byla C-310/93P, BPB Industries and British Gypsum, [1995] ECR I-865) ir susijungimų bylose (bylos T-221/95 Endemol prieš Komisiją, [1999] ECR II-1299, 69 pastraipa, ir bylos T-5/02 Laval prieš Komisiją, [2002] ECR II-4381, 98 pastraipa et seq.).

(27) Žr. toliau 40 pastraipą.

(28) Žr. toliau 35 pastraipą.

(29) Tačiau verslo paslaptys arba kita konfidenciali informacija, kurią verslo arba profesinei asociacijai perduoda jos nariai, nepraranda konfidencialaus pobūdžio trečiųjų šalių atžvilgiu todėl jos negalima perduoti pareiškėjams. Plg. sujungtų bylų 209–215 ir 218/78, Fedetab, [1980] ECR 3125, 46 pastraipą.

(30) Žr. toliau 35-38 pastraipas dėl prašymų įmonėms nurodyti konfidencialią informaciją.

(31) Plg. Reglamento Nr. 1/2003 27 straipsnio 2 dalį ir Įgyvendinimo reglamento 15 straipsnio 3 dalį.

(32) Susijungimų įgyvendinimo reglamento 18 straipsnio 1 dalis.

(33) Plg. toliau 42 pastraipą.

(34) Šis klausimas aptariamas Konkurencijos generalinio direktorato dokumente „DG COMP patirtis EB susijungimų kontrolės bylose“, kuris paskelbtas Konkurencijos generalinio direktorato žiniatinklyje: http://europa.eu.int/comm/competition/index_en.html.

(35) Plg. Įgyvendinimo reglamento 8 straipsnio 1 dalį, kurioje kalbama apie pareiškėjų „teisę susipažinti su byla“, ir Susijungimų įgyvendinimo reglamento 17 straipsnio 2 dalį, kurioje kalbama apie kitų suinteresuotų šalių „teisę susipažinti su byla“„tiek, kiek tokia teisė reikalinga toms šalims pastaboms parengti“.

(36) Žr. bylos T-17/93 Matra-Hachette SA prieš Komisiją, [1994] ECR II-595, 34 pastraipą. Teismas nutarė, kad trečiųjų šalių teisės, numatytos 1962 m. vasario 6 d. Tarybos reglamento Nr. 17 19 straipsnyje (dabar pakeistas Reglamento Nr. 1/2003 27 straipsniu), apribotos jų dalyvavimu administraciniame procese.

(37) Pagal Įgyvendinimo reglamento 7 straipsnio 1 dalį išsiųstu laišku.

(38) Plg. Įgyvendinimo reglamento 8 straipsnio 1 dalį.

(39) Plg. Įgyvendinimo reglamento 8 straipsnio 1 dalį.

(40) Plg. Susijungimų įgyvendinimo reglamento 11 straipsnio b punktą.

(41) Plg. Įgyvendinimo reglamento 16 straipsnio 2 dalį ir Susijungimų įgyvendinimo reglamento 18 straipsnio 2 dalį.

(42) Pagal Įgyvendinimo reglamento 10 straipsnio 2 dalį.

(43) Pagal Įgyvendinimo reglamento 6 straipsnio 1 dalį.

(44) Pagal Įgyvendinimo reglamento 13 straipsnio 1 ir 3 dalis.

(45) Pagal Įgyvendinimo reglamento 7 straipsnio 1 dalį.

(46) Susijungimų įgyvendinimo reglamento 12 straipsnis.

(47) Susijungimų įgyvendinimo reglamento 13 straipsnis.

(48) Pagal Susijungimų įgyvendinimo reglamento 16 straipsnį.

(49) Susijungimų bylose šiame ir tolimesniuose pastraipose nustatyti principai taip pat taikomi Susijungimų reglamento 3 straipsnio 1 dalies b punkte nurodytiems asmenims.

(50) Plg. Įgyvendinimo reglamento 16 straipsnio 3 dalį ir Susijungimų įgyvendinimo reglamento 18 straipsnio 3 dalį. Tai taip pat susiję su dokumentais, Komisijos surinktais per tyrimą pagal Susijungimų reglamento 13 straipsnį ir Reglamento Nr. 1/2003 20 ir 21 straipsnius.

(51) Plg. Įgyvendinimo reglamento 16 straipsnio 3 dalį ir Susijungimų įgyvendinimo reglamento 18 straipsnio 3 dalį.

(52) Plg. Įgyvendinimo reglamento 16 straipsnio 3 dalį.

(53) Plg. Įgyvendinimo reglamento 16 straipsnį.

(54) Plg. 2001 5 23 Komisijos sprendimo dėl išklausančių pareigūnų įgaliojimų apimties tam tikrose konkurencijos bylose 9 straipsnį, OL L 162, 2001 6 19, p. 21.

(55) Plg. 19 pastraipą aukščiau.

(56) Plg. bylos T-5/02, Tetra Laval prieš Komisiją, [2002] ECR II-4381, 98, 104 ir 105 pastraipas.

(57) Komisijos pranešimas dėl skundų svarstymo pagal EB sutarties 81 ir 82 straipsnius, OL C 101, 2004 4 27, p. 65.

(58) Plg. bylos T-25/95 et al. Cimenteries 635 pastraipą.

(59) Plg. 2001 5 23 Komisijos sprendimo dėl išklausančių pareigūnų įgaliojimų apimties tam tikrose konkurencijos bylose 8 straipsnį, OL L 162, 2001 6 19, p. 21.